ለአዲስ አበባ ማህበራዊ ትረስት ፈንድ ድጋፍ ላደረጉ አካላት ምስጋና እና ዕውቅና የመስጠት መርኃግብር ተካሄደ
ለአዲስ አበባ ማህበራዊ ትረስት ፈንድ ድጋፍ ላደረጉ ተቋማትና እና ግለሰቦች ምስጋና እና ዕውቅና የመስጠት መርኃግብር ተካሄደ፡፡የጎዳና ላይ ነዋሪዎችን በዘላቂነት ለማቋቋም የተመሠረተው የማህበራዊ ትረስት ፈንድ ባደረገው ጥረት እስከ አሁን 3147 የጎዳና ላይ ነዋሪዎች በማንሳት 701 የሚሆኑትን ከቤተሰቦቻቸው ጋር በማገናኘት ቀሪዎቹን ደግሞ ህይወታቸውን በዘላቂነት ለመቀየር የሚያስችሉ ስራዎች እየተከናወኑ ነው ተብሏል፡፡ በእስከ አሁን የማገገሚያ ቆይታቸው የተለያዩ የሙያ ስልጠናዎችን እና የስነ-ልቦና ትምህርቶችን እንዲያገኙ እየተደረገ መሆኑም ተገልጿል፡፡ለዚህ ስራ ድጋፍ ላደረጉ አካላት ዕውቅና ለመስጠት በተዘጋጀው ዝግጅት ላይ የተገኙት ምክትል ከንቲባ ኢንጅነር ታከለ ኡማ  እስከአሁን ማገገሚያ የገቡትን ስራ የማስጀመርና ከቤተሰቦቻቸው ጋር የመቀላቀል ስራው ተጠናክሮ እንደሚቀጥል ገልጸዋል፡፡በቅርቡ ተጨማሪ የጎዳና ላይ ልጆችን የማንሳትና ወደ ማገገሚያ ማዕከል የማስገባት ስራው እንደሚካሄድም ምክትል ከንቲባው ጠቁመዋል፡፡በመጨረሻም ለማህበራዊ ትረስት ፈንዱ በዋናነት ድጋፍ ላደረጉ አካላት የምስጋና የምስክር ወረቀት የሰጡ ሲሆን የከተማ አስተዳደሩ የጎዳና ላይ ነዋሪዎችን በዘላቂነት ለማቋቋም ህብረተሰቡን እና ተቋማትን በማስተባበር የሚያደርገውን ጥረት አጠናክሮ ይቀጥላል ብለዋል፡፡ (የከንቲባ ጽ/ቤት) 